
Text rozhodnutia
Súd: Krajský súd Bratislava Spisová značka: 4Tos/90/2018 Identifikačné číslo súdneho spisu: 1514010218 Dátum vydania rozhodnutia: 03. 08. 2018 Meno a priezvisko sudcu, VSÚ: JUDr. Peter Šamko ECLI: ECLI:SK:KSBA:2018:1514010218.1 Uznesenie Krajský súd v Bratislave v senáte zloženom z predsedu JUDr. Petra Šamka a sudcov JUDr. Tibora Kubíka a JUDr. Karola Kováča, v trestnej veci odsúdeného Z. G., o sťažnosti odsúdeného proti uzneseniu Okresného súdu Bratislava V sp. zn. 4T/39/2014 zo dňa 23.07.2018, na neverejnom zasadnutí konanom dňa 03.augusta 2018 takto r o z h o d o l : Podľa § 193 ods. 1 písm. c/ Tr. por. sa sťažnosť odsúdeného Z. G., nar. XX.XX.XXXX z a m i e t a . o d ô v o d n e n i e : Okresný súd Bratislava V napadnutým uznesením podľa § 432 ods. 2 Tr. zák. nariadil výkon náhradného trestu odňatia slobody v trvaní 5 (päť) mesiacov odsúdenému Z. G.. Zároveň podľa § 48 ods. 2 písm. b/ Tr. zák. súd prvého stupňa rozhodol tak, že pre výkon tohto trestu sa odsúdený zaraďuje do ústavu na výkon trestu so stredným stupňom stráženia. Proti tomuto uzneseniu podal odsúdený sťažnosť s tým, že ju písomne neodôvodní, nakoľko má za to, že mu trest bol premenený po uplynutí lehoty. Krajský súd ako nadriadený orgán podľa § 192 ods. 1 Tr. por. preskúmal správnosť všetkých výrokov napadnutého uznesenia, proti ktorým mohol sťažovateľ podal sťažnosť, ako aj konanie, ktoré napadnutému uzneseniu predchádzalo a zistil, že sťažnosť odsúdeného nie je dôvodná. Sťažnostný súd po preskúmaní spisového materiálu, zistil, že odsúdený Z. G. bol rozsudkom Okresného súdu Bratislava V sp. zn. 4T/39/2014 zo dňa 06.10.2014 v spojení s rozsudkom Krajského súdu v Bratislave sp. zn. 1To/3/2015 zo dňa 28.01.2015 uznaný vinným z prečinu sprenevery podľa § 213 ods. 1 Tr. zák., za čo mu bol uložený peňažný trest vo výmere 1.000 (tisíc) euro s náhradným trestom odňatia slobody vo výmere 5 mesiacov. Súd prvého stupňa na verejnom zasadnutí zákonným spôsobom oboznámil všetky potrebné listinné dôkazy, pričom zistil, že odsúdený uložený peňažný trest nezaplatil. Túto skutočnosť napokon na verejnom zasadnutí potvrdil aj odsúdený. Podľa § 432 ods. 2 Tr. zák., ak peňažný trest nebol zaplatený, nariadi súd na verejnom zasadnutí uznesením výkon náhradného trestu odňatia slobody a rozhodne o spôsobe jeho výkonu. Sťažnostný súd, v zhode so súdom prvého stupňa, konštatuje, že odsúdený doposiaľ nezaplatil peňažný trest, ktorý mu bol právoplatne uložený. Odsúdenému nič nebránilo v tom, aby sám konal aktívne a požiadal súd prvého stupňa o povolenie splácania peňažného trestu. V tejto súvislosti sťažnostný súd konštatuje, že od právoplatnosti rozsudku, ktorým bol uložený odsúdenému peňažný trest uplynula už dostatočne dlhá doba na to, aby odsúdený peňažný trest uhradil, respektíve, aby požiadal súd o možnosť peňažný trest splácať. Pokiaľ odsúdený v sťažnosti namieta, že mu bol trest premenený po uplynutí lehoty, tak je potrebné pripomenúť, že mu nebol uložený podmienečný trest odňatia slobody, ktorý by bolo možné „premeniť“ na trest nepodmienečný ak by sa neosvedčil v skúšobnej dobe, ale bol mu uložený trest peňažný spolu s náhradným trestnom odňatia slobody pre prípad, ak by uložený peňažný trest neuhradil. Pri peňažnom treste nie sú stanovené žiadne obdobné lehoty na rozhodnutie súdu ako je to v prípade „premeny“ uloženého podmienečného trestu odňatia slobody. Vzhľadom na uvedené skutočnosti sťažnostný súd uzatvára, že odsúdený peňažný trest nezaplatil a preto bolo potrebné postupovať podľa § 432 ods. 2 Tr. zák. a nariadiť výkon náhradného trestu odňatia slobody. Súd prvého stupňa postupoval v súlade so zákonom, keď odsúdeného Z. G. podľa § 48 ods. 2 písm. b/ Tr. zák. zaradil pre výkon trestu do ústavu na výkon trestu so stredným stupňom stráženia, nakoľko odsúdený bol v posledných desiatich rokoch (pred spáchaním stíhaného skutku) vo výkone trestu odňatia slobody za spáchanie úmyselného trestného činu. Krajský súd nezistil dôvody pre zrušenie rozhodnutia súdu prvého stupňa a preto sťažnosť odsúdeného ako nedôvodnú, v zmysle § 193 ods. 1 písm. c/ Tr. por., zamietol. Podľa § 432 ods. 3 Tr. por. odsúdený môže kedykoľvek odvrátiť výkon náhradného trestu odňatia slobody tým, že peňažný trest zaplatí. Poučenie: Proti tomuto uzneseniu sťažnosť nie je prípustná.

